
A koronavírus szókincse – A német és spanyol szóképzési módszerek összehasonlítása 

Dolgozatom témája a különböző szóképzési módszerek bemutatása a német és a spanyol nyelvben. A két nyelv összehasonlításán keresztül ismertettem, hogyan definiálható a szó fogalma és hogyan lesznek a szavak az adott nyelv szókincsének a részei. A két nyelv összehasonlítása után egy konkrét szóképzési módszert is bemutattam, amely a spanyolban jelen van, a németre viszont nem jellemző.
Az összehasonlítás alapját két szószedet képezte: az egyik a DWDS (Digitales Wörterbuch der deutschen Sprache – A német nyelv digitális szótára [a Szerző fordítása]) honlapjáról származó korpusz, mely azokat a szavakat gyűjti össze, amelyek a németben a koronavírus-járvány alatt jöttek létre, és az elmúlt két évben a hétköznapi nyelv részévé váltak. A másik korpuszt a veracruzi egyetem munkatársai dolgozták ki. Célja azon szavak bemutatása, amelyek a járvánnyal kapcsolatban a médiában gyakran előfordulnak.
A szóképzési módszerek bemutatása előtt megpróbáltam meghatározni a szó fogalmát, ezek után arra tértem ki, miért is fontos, hogy új szavakkal bővítsük egy nyelv szókincsét.
Ezek után pár oldalban bemutattam mindkét nyelv történetét, valamint azt, hogy mely nyelvek és hogyan befolyásolták őket jelentős mértékben.
Az ezt követő fejezetben részleteztem, hogy melyik nyelvben milyen szóképzési módszerek vannak jelen és milyen formában. Először a német nyelvet vizsgáltam meg, majd hasonló besorolás alapján a spanyolt.
A továbbiakban megvizsgáltam a két nyelv közti hasonlóságokat és különbségeket. Az összehasonlítás során felmerült egy probléma az egyik spanyol szóképzési módszerrel kapcsolatban. Ez a módszer ugyanis nem csak, hogy nincs jelen a németben, de a spanyol nyelvészek véleménye is különbözik arról, hogy valóban szóképzési módszernek tekinthető-e vagy sem. Dolgozatom utolsó részében ezt a nyelvi jelenséget mutattam be, és a megállapítottak segítségével alátámasztottam, hogy miért is lehet a szóképzési módszerek közé sorolni.
Végezetül összegeztem a megállapítottakat a dolgozatom elején feltett kérdések alapján, vagyis, hogy mi tekinthető szónak, milyen módszerekkel lehet őket képezni és hogy ezek a módszerek minden nyelvben egyformán jelentősek-e. Fontosnak tartom azonban hangsúlyozni, hogy két nyelv összehasonlítása nem elegendő ahhoz, hogy általános érvényű kijelentéseket tudjunk tenni a nyelvek szókincséről, ehhez több nyelv szókincsének vizsgálata és összehasonlítása szükséges.



